30เม.ย.คลอดโผ ตั้งรองผบก.-สว.
บิ๊กตู่ให้ดาบผบ.ตร. ทําเองแบบผบ.ทบ. ยันเงินพงส.ได้แน่,พล.อ.ประยุทธ์ จันทร์โอชา ระบุเหตุใช้ ม.44 ให้อำนาจ ผบ.ตร.ทำโผเอง เพราะต้องการให้รับผิดชอบเหมือนกับที่ ผบ.ทบ. รับผิดชอบทำบัญชีรายชื่อตาม พ.ร.บ.กลาโหม ติงตำรวจอิงการเมืองมากไปเลยบิดเบี้ยว ต้องรับผิดชอบร่วมกัน ด้าน พงศพัศ พงษ์เจริญ เผยนายกรัฐมนตรีให้อำนาจ ผบ.ตร.ทำโผครอบคลุมถึงวาระแต่งตั้งประจำปี 59 ส่วนเรื่องเงินประจำตำแหน่งพนักงานสอบสวนยืนยันได้ครบแน่หลังร่างระเบียบ ก.ตร.เสร็จ,ที่สำนักงานตำรวจแห่งชาติ วันที่ 27 เม.ย.พล.ต.อ.พงศพัศ พงษ์เจริญ รอง ผบ.ตร. กล่าวถึงกรณีการใช้อำนาจ ม.44 มอบอำนาจให้ ผบ.ตร.ทำโผโยกย้ายตำรวจระดับรอง ผบก.-สว.ประจำปี 58 ว่าตามคำสั่งหัวหน้า คสช.ที่ 21/2559 เรื่องการปฏิบัติราชการของสำนักงานตำรวจแห่งชาติ โดยใช้ ม.44 แต่งตั้งตำรวจระดับรอง ผบก.-สว.ให้แล้วเสร็จภายในสิ้นเดือน เม.ย. มีเงื่อนไขให้เป็นไปตามหลักเกณฑ์และวิธีการแต่งตั้งที่ ผบ.ตร.กำหนดเป็นการเฉพาะไปก่อน ขณะนี้หลักเกณฑ์การแต่งตั้งเสร็จเรียบร้อยและมีการลงนามแล้ว พล.ต.อ.จักรทิพย์ ชัยจินดา ผบ.ตร. ต้องการให้การแต่งตั้งเกิดความโปร่งใส จึงอยากจะชี้แจงให้ทุกคนรับทราบถึงทิศทางดำเนินการ คำสั่งนี้ พล.อ.ประยุทธ์ จันทร์โอชา นายกรัฐมนตรี ให้อำนาจ ผบ.ตร.พิจารณาการแต่งตั้งครอบคลุมถึงวาระการแต่งตั้งประจำปี 59 ด้วย,พล.ต.ต.สรไกร พูลเพิ่ม ผบก.ภ.จ.สมุทรสาคร ในฐานะคณะทำงานกลั่นกรองการแต่งตั้งข้าราชการตำรวจระดับรอง ผบก.-สว. กล่าวว่า พล.ต.อ.จักรทิพย์ ชัยจินดา ผบ.ตร. ลงนามหลักเกณฑ์การแต่งตั้ง โดยสั่งการให้หน่วยต่างๆเสนอข้อมูลการแต่งตั้งมายัง ตร. ภายในวันที่ 29 เม.ย. สำหรับสาระสำคัญของหลักเกณฑ์การแต่งตั้งยังคงใช้หลักการเดิม อาทิ การพิจารณาจัดทำบัญชีผู้เหมาะสมเลื่อนตำแหน่งสูงขึ้น การพิจารณาข้าราชการตำรวจในกลุ่มอาวุโสร้อยละ 33 แม้การแต่งตั้งจะกลับเข้าสู่อำนาจการแต่งตั้งของ ผบ.ตร. แต่ยังมีหลักประกันในการพิจารณากลั่นกรอง โดยคณะกรรมการที่ ผบ.ตร.แต่งตั้งขึ้นมา มี ผบ.ตร.เป็นประธาน รอง ผบ.ตร.เป็นคณะทำงาน ร่วมตรวจสอบบัญชีรายชื่ออีกครั้ง ก่อน ผบ.ตร.จะมีคำสั่งแต่งตั้ง โดยจะเริ่มทยอยออกคำสั่งตั้งแต่วันที่ 30 เม.ย.,ขณะที่ พล.อ.ประยุทธ์ จันทร์โอชา นายกฯและหัวหน้า คสช. กล่าวถึงการใช้ ม.44 ให้อำนาจ ผบ.ตร.แต่งตั้งนายตำรวจว่า เพื่อให้ ผบ.ตร.ต้องรับผิดชอบเหมือนกับที่ ผบ.ทบ.รับผิดชอบทั้งกองทัพบก ที่มีขั้นตอนการจัดทำบัญชีรายชื่อขึ้นมาตาม พ.ร.บ.กลาโหม ไม่เห็นทะเลาะอะไรกันเลย ทหารปกครองกันแบบนี้ แต่ตำรวจยุ่งเกี่ยวกับการเมืองมากเกินไป บิดเบือนไปหมด สร้างความเข้าใจผิดๆ ไม่โทษตำรวจหรือใคร ต้องรับผิดชอบร่วมกัน อย่าลืมว่าใครที่เป็นผู้บัญชาการและมีอำนาจแต่งตั้งต้องรับผิดชอบ ไม่ใช่ว่า ผบ.ตร.จะไปแต่งตั้งคนเดียวทั้งหมดเป็นไปไม่ได้ ต้องตั้งมาตั้งแต่ข้างล่างเหมือนกับทหารที่มีลำดับขึ้นมา เรื่องความอาวุโส คุณสมบัติ ตรงนี้ผู้บังคับบัญชาต้องตัดสินใจ ไม่ใช่ให้อำนาจมาฝากไว้ที่ ก.ตร.ทั้งหมด ต้องแก้ไขในช่วงนี้ไปก่อน วันหน้าจะตั้งอะไรก็ตั้งไปแต่อย่าทะเลาะกัน ให้ตำรวจเขาภูมิใจ ตนต้องการเพียงตั้งคนดีให้มาทำงานเพื่อเพิ่มประสิทธิภาพตำรวจ รวมทั้งรับฟังเรื่องร้องเรียนจากประชาชนไปแก้ไข ส่วนการปฏิรูปตำรวจและกระบวนการยุติธรรม สั่งให้ทำแผนปฏิรูประยะที่ 1 มาส่งภายในสิ้นเดือน พ.ค.นี้,วันเดียวกัน พล.ต.อ.พงศพัศ พงษ์เจริญ รอง ผบ.ตร. กล่าวถึงกรณีพนักงานสอบสวนออกมาร้องเรียนกรณีที่ยังไม่ได้รับเงินประจำตำแหน่งทั้งที่เคยได้รับมาตลอดว่า เรื่องนี้ พล.ต.อ.จักรทิพย์ ชัยจินดา ผบ.ตร. รับทราบปัญหาที่เกิดขึ้น ได้ตำหนิคณะทำงานที่ไม่ชี้แจงทำความเข้าใจกับพนักงานสอบสวนกรณีที่จะไม่ได้รับเงินดังกล่าวในช่วงนี้ เพราะยังอยู่ระหว่างดำเนินการร่างระเบียบ ก.ตร.ให้แล้วเสร็จ พร้อมตำหนิพนักงานสอบสวนว่าทำไมไม่สอบถามข้อเท็จจริงจากผู้บังคับบัญชา ที่ผ่านมาเคยยืนยันหลายครั้งแล้วว่าสิทธิประโยชน์ต่างๆที่พนักงานสอบสวนเคยได้รับจะยังได้รับเหมือนเดิมทุกประการ เพียงแต่ขณะนี้อยู่ระหว่างดำเนินการ ส่วนผู้ที่ไม่ได้รับเงินส่วนนี้จะเป็นพนักงานสอบสวนในระดับ รอง ผบก. เพราะตัดโอนตำแหน่งไปเป็นรอง ผบก.ภ.จ.ซึ่งจะได้รับเงินบริหารแทน ให้อดใจรออีกระยะหนึ่ง เพราะการเบิกจ่ายงบประมาณแผ่นดินต้องมีระเบียบรองรับ เมื่อมีกฎหมายรองรับจะตกเบิกย้อนหลังไปจนถึงวันที่ 16 มี.ค. ตามที่มีการปรับเปลี่ยนตำแหน่งพนักงานสอบสวนใหม่ ยืนยันเงินไม่ได้หายไปไหน พนักงานสอบสวนทุกท่านจะได้รับครบถ้วน ใครที่เป็นเจ้าหนี้ก็ขอความกรุณาด้วย เพราะเงินยังออกไม่ได้จริงๆ ช่วยผ่อนผันให้อีกสักเดือน 2 เดือน ยืนยันตำรวจจะต้องมีเงินไปชำระหนี้ได้แน่นอน
พล.อ.ประยุทธ์ จันทร์โอชา ระบุเหตุใช้ ม.44 ให้อำนาจ ผบ.ตร.ทำโผเอง เพราะต้องการให้รับผิดชอบเหมือนกับที่ ผบ.ทบ. รับผิดชอบทำบัญชีรายชื่อตาม พ.ร.บ.กลาโหม ติงตำรวจอิงการเมืองมากไปเลยบิดเบี้ยว ต้องรับผิดชอบร่วมกัน
ประยุทธ์ จันทร์โอชา,ม.44,ผบ.ตร.ทำโผเอง,พงศพัศ พงษ์เจริญ,สำนักงานตำรวจแห่งชาติ,จักรทิพย์ ชัยจินดา,ข่าวการเมือง,ข่าว,ไทยรัฐฉบับพิมพ์